<classify> KAMANDA wa Polisi wa Mkoa wa Kagera, Augustino Ollomi naye amekumbwa na fagio kwenye sakata la kashfa ya usindikizaji wa kahawa ya magendo katika Wilaya ya Kyerwa mkoani humo, kwa Rais John Magufuli kuagiza yeye na maofi sa wengine watano kusimamishwa kazi mara moja kupisha uchunguzi.Juzi usiku, Rais Magufuli aliagiza kusimamishwa kazi mara moja kwa RPC Ollomi, Kamanda wa Polisi wa Wilaya ya Kyerwa, Justine Joseph, Mkuu wa Upelelezi wilaya, Everist Kivuyo na Mkuu wa Kituo cha Polisi Kyerwa, Robert Marwa. Taarifa ya Ikulu ilieleza kuwa viongozi hao wa Polisi wanasimamishwa kazi ili kupisha uchunguzi wa tuhuma za kuhusika katika magendo ya zao la kahawa katika Wilaya ya Kyerwa pamoja na tuhuma nyingine.Aidha, Rais Magufuli alimuagiza Katibu Mkuu wa Wizara ya Mambo ya Ndani ya Nchi, Meja Jenerali Jacob Kingu na Inspekta Jenerali wa Polisi, Simon Sirro kuhakikisha uchunguzi wa kina unafanyika na hatua stahiki zinachukuliwa endapo watabainika kuhusika katika magendo ya kahawa. Tuhuma dhidi ya viongozi wa polisi katika Wilaya ya Kyerwa zilibainika Jumapili iliyopita wakati wa ziara ya Waziri Mkuu, Kassim Majaliwa katika wilaya hiyo akiwa katika ziara ya mkoa huo wa Kagera.Tayari jana Wizara ya Mambo ya Ndani ya Nchi ilitangaza kuunda timu maalumu ya watu watano kufanya uchunguzi dhidi ya maofisa hao ikiwa ni utekelezaji wa agizo la Rais Magufuli. Agizo hilo la Rais Magufuli kuwasimamisha kazi maofisa hao, ni hatua zaidi za kinidhamu kwa maofisa hao na hasa RPC Ollomi aliyekuwa amenusurika baada ya awali wenzake kuhamishwa vituo vyao vya kazi kusubiri uchunguzi wa suala hilo.Akizungumza na gazeti hili jana, Katibu Mkuu Wizara ya Mambo ya Ndani, Meja Jenerali Kingu alisema tayari wameanza kulitekeleza agizo la rais kwa kuunda timu hiyo kwa lengo la kubaini undani zaidi juu ya tuhuma hizo. Alisema timu hiyo maalumu inayofuatilia suala hilo, inahusisha maofisa waandamizi pamoja na wakurugenzi kutoka idara mbalimbali za serikali ikiwa tayari kwa ajili ya kutekeleza jukumu hilo maalumu la kufuatilia kile kilichoekelezwa katika agizo la Rais Magufuli.Tulikutana mara moja baada ya kutolewa kwa agizo hilo na Mheshimiwa Rais, hapa ninapozungumza na wewe tayari tumeshaunda hiyo timu ambayo itafanya kazi yake kwa muda wa siku kumi na nne na kuja na ripoti yake ambayo tutaikabidhi katika ngazi husika, alisema Meja Jenerali Kingu. Kwa upande wake, Msemaji wa Jeshi la Polisi Barnabas Mwakalukwa alisema tayari maagizo ya Polisi hao kusimamishwa yameshatekelezeka ndani ya jeshi hilo.Jambo likiagizwa na Amiri Jeshi Mkuu kinachofuata ni utekelezaji, hakuna mjadala mwingine inapotolewa kauli na kiongozi wa nchi, kwa sasa tunaendelea na taratibu zingine ila kuhusu kusimamishwa kazi maafisa hayo, hilo limefanyika, alisema Mwakalukwa. Askari hao kwa pamoja wanahusishwa na tuhuma za kujishughulisha na usindikizaji wa kahawa inayosafirishwa kwa njia ya magendo kwenda nchi ya jirani kupitia njia mbalimbali zisizo rasmi zikiwemo za Kumisongo, Kashaijo na Omukatoma.  <topic>: kitaifa 